CELEX: E2020P0009
Language: fi
Date: 2020-07-10 00:00:00
Title: EFTAn valvontaviranomaisen 10 päivänä heinäkuuta 2020 Norjan kuningaskuntaa vastaan nostama kanne (Asia E-9/20) 2020/C 275/03

20.8.2020   
            
            
               FI
            
            
               Euroopan unionin virallinen lehti
            
            
               C 275/4
            
         
      EFTAn valvontaviranomaisen 10 päivänä heinäkuuta 2020 Norjan kuningaskuntaa vastaan nostama kanne
      (Asia E-9/20)
      (2020/C 275/03)
      EFTAn valvontaviranomainen, Rue Belliard 35, 1040 Bryssel, asiamiehinään Stewart Watson, Claire Simpson, Erlend M. Leonhardsen, Catherine Howdle ja Carsten Zatschler, nosti 10 päivänä heinäkuuta 2020 EFTAn tuomioistuimessa kanteen Norjan kuningaskuntaa vastaan.
      EFTAn valvontaviranomainen on pyytänyt EFTAn tuomioistuinta
      
                  1.
               
               
                  toteamaan, että pitämällä voimassa julkisia osakeyhtiöitä koskevan lain 6–11 §:n 1 momentin ja 6–36 §:n 2 momentin, yksityisiä osakeyhtiöitä koskevan lain 6–11 §:n 1 momentin sekä rahoitusalan yrityksiä koskevan lain 7–5 §:n ja 8–4 §:n 5 momentin kaltaiset säännökset Norjan kuningaskunta ei ole noudattanut ETA-sopimuksen 31 ja 28 artiklan, ETA-sopimuksen liitteessä V olevassa 2 kohdassa tarkoitetun säädöksen (työntekijöiden vapaasta liikkuvuudesta unionin alueella 5 päivänä huhtikuuta 2011 annettu Euroopan parlamentin ja neuvoston asetus (EU) N:o 492/2011) 1 artiklan 1 kohdan sekä ETA-sopimuksen liitteessä XXII olevassa 8 kohdassa tarkoitetun säädöksen (julkistamisvaatimuksista, jotka koskevat toisen valtion lainsäädännön alaisten, yhtiömuodoltaan tietynlaisten yhtiöiden jäsenvaltioon avaamia sivuliikkeitä, 21 päivänä joulukuuta 1989 annettu yhdestoista neuvoston direktiivi 89/666/ETY) 2 artiklan mukaisia velvoitteitaan,
               
            
                  2.
               
               
                  määräämään Norjan kuningaskunnan korvaamaan oikeudenkäyntikulut.
               
            
         Oikeusperusta ja taustatiedot sekä kanteen tueksi esitetyt oikeusseikkoja koskevat väitteet:
      
      
                  —
               
               
                  Tämä kanne koskee useita Norjan yhtiöoikeudessa vahvistettuja (kansallisuus- ja/tai) asuinpaikkavaatimuksia sellaisten henkilöiden osalta, jotka hoitavat eräitä johtotehtäviä Norjassa rekisteröidyissä ja perustetuissa yrityksissä. Kyseiset säännökset edellyttävät vaihtelevasti, että tietty osuus yritysten perustajista, johtajista, hallituksen jäsenistä ja osakkeenomistajia edustavan elimen jäsenistä (yhdessä ’johtohenkilöistä’) asuu Norjassa. Samalla näissä säännöksissä todetaan, että kyseisiä asuinpaikkavaatimuksia ei sovelleta ETA-valtioiden kansalaisiin, edellyttäen, että he asuvat jossakin tällaisessa valtiossa.
               
            
                  —
               
               
                  Säännökset rajoittavat näin ollen johonkin toiseen ETA-valtioon laillisesti sijoittautuneiden yritysten mahdollisuuksia käynnistää ja harjoittaa liiketoimintaa Norjassa siltä osin kuin niiden johtohenkilöihin kuuluu henkilöitä, jotka eivät ole ETA-valtion kansalaisia tai ovat ETA-valtion kansalaisia, mutta eivät asu ETA:n alueella. Lisäksi nämä säännökset rajoittavat ETA:n ulkopuolella asuvien ETA-valtioiden kansalaisten mahdollisuuksia toimia johtohenkilöinä norjalaisissa yrityksissä.
               
            
                  —
               
               
                  EFTAn valvontaviranomainen, jäljempänä ’valvontaviranomainen’, toteaa, että kyseisissä säännöksissä on pääasiassa kyse sellaisten yritysten sijoittautumisvapauden perusteettomasta rajoittamisesta Norjassa, jotka on perustettu jonkin ETA-valtion lainsäädännön mukaisesti ja joilla on toimipaikka ETA:n alueella. Näin ollen säännökset ovat vastoin ETA-sopimuksen 31 artiklaa. Nämä vaatimukset ovat myös ristiriidassa direktiivin 89/666/ETY kanssa ja ovat niiden kohteena olevien yksityishenkilöiden kannalta lisäksi vastoin ETA-sopimuksen 28 artiklaa ja asetusta (EU) N:o 492/2011.
               
            
                  —
               
               
                  Asian käsittely aloitettiin vuonna 2014 valvontaviranomaisen aloitteesta. Sen jälkeisinä vuosina näkemystenvaihdossa, jota käytiin valvontaviranomaisen ja Norjan hallituksen välillä muun muassa 4 päivänä marraskuuta 2015 annetun virallisen ilmoituksen ja 12 päivänä lokakuuta 2016 annetun perustellun lausunnon pohjalta, Norjan hallitus selitti, että asuinpaikkavaatimusten tarkoituksena oli varmistaa yritysjohdon saavutettavuus ja antaa kansallisille viranomaisille mahdollisuus käyttää toimivaltaa tällaisiin yrityksiin nähden.
               
            
                  —
               
               
                  Norjan hallitus piti vaatimuksia tarpeellisina, asianmukaisina ja tarkoitukseen sopivina.
               
            
                  —
               
               
                  Valvontaviranomainen ei yhdy tähän näkemykseen varsinkaan sen takia, että EFTAn tuomioistuin ja EU:n tuomioistuin ovat tehneet useita päätöksiä, joissa vastaavien vaatimusten on todettu olevan vastoin ETA-sopimuksen 31 artiklaa ja SEUT-sopimuksen 49 artiklaa.
               
            
                  —
               
               
                  Olisi huomattava, että Norjan hallitus on laatinut ehdotuksia, joiden tarkoituksena on lieventää näitä vaatimuksia. Lainsäädäntöprosessin julkinen kuulemisvaihe päättyi 16 päivänä tammikuuta 2020. Näitä ehdotuksia ei ollut hyväksytty vielä siinä vaiheessa, kun tämä kanne nostettiin.